**Αναφορικές προτάσεις**

Α.  Αναφορικές επιθετικές προτάσεις

Αναφορικές επιθετικές λέγονται οι προτάσεις που εισάγονται με τις αναφορικές αντωνυμίες:

α) **ο οποίος, η οποία, το οποίο**

β) **που**

και χρησιμοποιούνται ως **επιθετικός προσδιορισμός** ενός ουσιαστικού, π.χ.

1. Είναι μολυσμένος ο αέρας **που** **αναπνέουμε**.
2. Είναι μολυσμένος ο αέρας **τον οποίο** **αναπνέουμε**.

* Στον καθημερινό λόγο χρησιμοποιούμε κυρίως τον **που** ενώ την αντωνυμία **οποίος** σε πιο επίσημο λόγο.
* Μπορούμε να αντικαταστήσουμε τον **που** με την αντωνυμία **οποίος, -α, -ο**, π.χ.

Η Ευρώπη είναι σαν ένας κήπος **που** συγκεντρώνει τα πιο διαφορετικά λουλούδια, τα πιο αταίριαστα χρώματα. Κάθε φορά **που** περνούμε τα σύνορα μιας ευρωπαϊκής χώρας, αισθανόμαστε πως όλα αλλάζουν τριγύρω μας, όχι μόνο η γλώσσα και οι κοινωνικές συμβάσεις, μα κι ο αέρας **που** αναπνέουμε, κι η ουσία της γης **που** πατούμε, κι ο χαρακτήρας των ανθρώπων **που** συναντούμε.

Η Ευρώπη είναι σαν ένας κήπος **ο οποίος** συγκεντρώνει τα πιο διαφορετικά λουλούδια, τα πιο αταίριαστα χρώματα. Κάθε φορά **κατά την οποία** περνούμε τα σύνορα μιας ευρωπαϊκής χώρας, αισθανόμαστε πως όλα αλλάζουν τριγύρω μας, όχι μόνο η γλώσσα και οι κοινωνικές συμβάσεις, μα κι ο αέρας **τον οποίο** αναπνέουμε, κι η ουσία της γης **την οποία** πατούμε, κι ο χαρακτήρας των ανθρώπων **τους οποίους** συναντούμε.

* Αρκετά συχνά κάνουμε λάθος χρησιμοποιώντας τον **που**, κινδυνεύοντας να δημιουργηθούν παρανοήσεις, όπως στο επόμενο παράδειγμα:

Ο άνθρωπος **που** **φάγαμε χτες** είναι γιατρός.

Αν πούμε έτσι την πρόταση, τότε μπορεί κάποιος να καταλάβει ότι φάγαμε τον άνθρωπο!

Είναι προτιμότερο να πούμε την πρόταση χρησιμοποιώντας:

α) το **που** προσθέτοντας και το επίρρημα ***μαζί***

β) την αντωνυμία ***οποίος***, δηλ.

Ο άνθρωπος **που μαζί** του φάγαμε χτες είναι γιατρός.

Ο άνθρωπος **με τον οποίο** φάγαμε χτες είναι γιατρός.

* Μερικές φορές η αναφορική αντωνυμία ο **οποίος, -α, -ο** είναι συμπλήρωμα μιας **προθετικής φράσης**, π.χ.

1. Η Ελένη **από** **την οποία** υπέφεραν οι Αχαιοί.
2. Η Ελένη **με** **την οποία** έφυγε ο Πάρις.
3. Η Ελένη **για** **την οποία** πολέμησε ο Μενέλαος.
4. Η Ελένη **στην** **οποία** έδωσε το μήλο ο Πάρις.

* Η αναφορική φράση μπορεί να βρίσκεται και μέσα σε μια επιρρηματική φράση, π.χ.

1. Η Ελένη **κοντά** **στην οποία** καθόσουνα.
2. Η Ελένη **δίπλα** **στην οποία** καθόσουνα.

Αναφορικές επιθετικές περιοριστικές- προσδιοριστικές   
και αναφορικές επιθετικές μη περιοριστικές-παραθετικές/προσθετικές.

Οι αναφορικές επιθετικές προτάσεις άλλοτε δίνουν μια πληροφορία που είναι απαραίτητη ή που βοηθάει τον ακροατή / αναγνώστη να καταλάβει καλύτερα το νόημα, οπότε λέγονται **περιοριστικές**,κι άλλοτε δίνουν μια επιπλέον πληροφορία η οποία δεν είναι απαραίτητη, οπότε λέγονται **μη περιοριστικές**. Ας το δούμε με παραδείγματα.

**1ο παράδειγμα:**

Έστω ότι βγαίνει ο διευθυντής του σχολείου στην πρωινή συγκέντρωση και λέει:

**Ο μαθητής να έρθει στο γραφείο μου.**

Είναι σαφές ότι δεν καταλαβαίνει κανείς ποιος μαθητής πρέπει να πάει στο γραφείο του διευθυντή, γιατί οι πληροφορίες που έδωσε ο διευθυντής είναι λιγοστές. Αν όμως πει την πρόταση:

**Ο μαθητής που έσπασε το παράθυρο** **να έρθει στο γραφείο μου**, τότε καταλαβαίνουμε αμέσως ποιος μαθητής πρέπει να πάει στο γραφείο του διευθυντή. Συνεπώς, η αναφορική επιθετική πρόταση είναι **περιοριστική**, γιατίέδωσε μια πληροφορία απαραίτητη.

**2ο παράδειγμα:**

Έστω ότι μπαίνει ο διευθυντής του σχολείου στην τάξη και λέει:

**Το θρανίο είναι πολύ βρόμικο.**

Έτσι όπως τα είπε ο διευθυντής δεν καταλαβαίνουμε ποιο θρανίο απ' όλα είναι βρόμικο. Αν όμως έλεγε:

**Το θρανίο** **στο οποίο κάθονται η Ελένη και ο Πάρης** **είναι πολύ βρόμικο**, τότε σίγουρα θα καταλαβαίναμε για ποιο θρανίο μιλούσε. Συνεπώς, η αναφορική επιθετική πρόταση είναι **περιοριστική**, γιατίέδωσε μια πληροφορία απαραίτητη.

**3ο παράδειγμα:**

Έστω ότι βγαίνει ο διευθυντής του σχολείου στην πρωινή συγκέντρωση, για να ανακοινώσει τα αποτελέσματα του ενδοσχολικού διαγωνισμού ποίησης και λέει:

**Η μαθήτρια Ελένη Παπαθανασίου της Γ' τάξης κέρδισε το πρώτο βραβείο στον διαγωνισμό ποίησης.**

Όλοι καταλαβαίνουμε ποιος κέρδισε το α' βραβείο και δε χρειαζόμαστε καμιά επιπλέον πληροφορία. Αν όμως έλεγε:

**Η μαθήτρια Ελένη Παπαθανασίου της Γ' τάξης**, **που κατάγεται από την Κέρκυρα**, **κέρδισε το πρώτο βραβείο στον διαγωνισμό ποίησης.** Στη δεύτερη περίπτωση ο διευθυντής έδωσε με την αναφορική πρόταση μια πληροφορία που δεν ήταν απαραίτητη. Συνεπώς, η αναφορική επιθετική πρόταση είναι **μη περιοριστική**.

4ο παράδειγμα:

Έστω ότι η μαθήτρια Ελένη λέει στους γονείς της την πρόταση:

**Ο καθηγητής Παπαθανασίου είναι απαίσιος.**

Προφανώς οι γονείς της Ελένης κατάλαβαν αμέσως την πρόταση και δε χρειάζονταν καμιά επιπλέον πληροφορία. Αν όμως έλεγε η Ελένη:

**Ο καθηγητής Παπαθανασίου,** **που σπούδασε στο Α.Π.Θ.**, **είναι απαίσιος.** Με την πρόταση που είπε η Ελένη διαπιστώνουμε ότι η πληροφορία που έδωσε με την αναφορική πρόταση δεν ήταν απαραίτητη. Συνεπώς, η αναφορική επιθετική πρόταση είναι **μη περιοριστική**.

Η διαφορά ανάμεσα στην περιοριστική και την μη περιοριστική φαίνεται και από τον τρόπο που τη λέμε. Όταν λέμε μια πληροφορία που δεν είναι απαραίτητη, δηλ. όταν λέμε μια **μη περιοριστική**, χαμηλώνουμε λίγο τον τόνο της φωνής μας ή κάνουμε μια μικρή παύση. Γι' αυτό και στο γραπτό λόγο χωρίζουμε την **μη περιοριστική** με κόμμα.

Πολύ συχνά χρησιμοποιούμε μια επιθετική περιοριστική μαζί με μια επιθετική μη περιοριστική, π.χ.

Το βιβλίο **που μου χάρισε ο Γιώργος**, και **που το αγόρασε από το βιβλιοπωλείο της γειτονιάς του**, είναι πολύ καλό!

Η πρώτη αναφορική επιθετική είναι **περιοριστική**, γιατί μας δίνει μια απαραίτητη πληροφορία, ενώ η δεύτερη είναι **μη περιοριστική**, γιατί η πληροφορία που μας δίνει δε χρειάζεται.

Β. Οι ελεύθερες αναφορικές ονοματικές προτάσεις

Οι ελεύθερες αναφορικές **ονοματικές** εισάγονται με τις αναφορικές **αντωνυμίες**:

όποιος, όποια, όποιο

όσος, όση, όσο

ό,τι

οποιοσδήποτε, οποιαδήποτε, οποιοδήποτε

οσοσδήποτε, οσηδήποτε, οσοδήποτε

οτιδήποτε, οτιδήποτε, οτιδήποτε

Εξαρτώνται από ένα ρήμα και χρησιμοποιούνται ως:

α. **υποκείμενο**, π.χ.

**Όποιος θέλει** ας φύγει.

**Οτιδήποτε πεις** είναι σε βάρος σου.

β. **αντικείμενο**, π.χ.

Πήραμε **ό,τι βρήκαμε μπροστά μας.**

Φώναζε με τα ονόματά τους **όσους είχαν δηλώσει συμμετοχή.**

γ. **κατηγορούμενο**, π.χ.

Στην Ελλάδα είσαι **ό,τι δηλώσεις.**

δ. **προσδιορισμός**, π.χ.

Διάλεξε τα ροδάκινα, **όσα είναι σάπια**, και πέταξέ τα. (τα σάπια ροδάκινα)

Κάθε κομμάτι γνώσης, **οσοδήποτε μικρό είναι**, αποτελεί μέρος μιας ολότητας.

Γ. Οι ελεύθερες αναφορικές επιρρηματικές προτάσεις

Οι ελεύθερες αναφορικές **επιρρηματικές** εισάγονται με τα αναφορικά **επιρρήματα**:

όπου, οπουδήποτε, όποτε, οποτεδήποτε, όσο, οσοδήποτε, όπως (όχι όμως και με το οπωσδήποτε).

Εξαρτώνται από ένα ρήμα και εκφράζουν επιρρηματικές σημασίες, π.χ.

χρόνο: Θα πάμε **όποτε θέλουμε**.

τρόπο: Κοιμήσου **όπως θέλεις**.

τόπο: Πάμε **όπου θέλεις**.

ποσό: Φάε **όσο θέλεις**.

Το **οπωσδήποτε** που σημαίνει «με κάθε τρόπο», «σε κάθε περίπτωση» δεν εισάγει αναφορικές προτάσεις, π.χ.

Θα σας περιμένω **οπωσδήποτε**.

Θα περάσουμε **οπωσδήποτε**.

Τα σύνθετα με το -δήποτε δεν είναι απαραίτητο να εισάγουν πάντα αναφορικές προτάσεις. Μπορεί να χρησιμοποιούνται και ως αντωνυμίες ή ως επιρρηματικοί προσδιορισμοί, π.χ.

Δεν μπορείς να απευθυνθείς σε **οποιονδήποτε**.

Ας είναι **οποιαδήποτε** άλλη δουλειά εκτός από αυτήν.

Μπορούμε να συναντηθούμε **οπουδήποτε**.